b'\n_START_ARTICLE_\nEritt\xc3\xa4in niukkaenergiainen ruokavalio\n_START_PARAGRAPH_\nVery Low Calorie Diet (VLCD) tai eritt\xc3\xa4in niukkaenergiainen ruokavalio (ENED) on ruokavalio, jossa ruokavalionkorvikkeet sis\xc3\xa4lt\xc3\xa4v\xc3\xa4t vuorokautta kohti energiaa alle 800 kcal vuorokaudessa. Se on yksi suomalaisen l\xc3\xa4\xc3\xa4k\xc3\xa4riseura Duodecimin K\xc3\xa4yp\xc3\xa4 hoito -suosituksessa mainituista menetelmist\xc3\xa4 aikuisten lihavuuden hoitoon, ja sit\xc3\xa4 tulee toteuttaa l\xc3\xa4\xc3\xa4k\xc3\xa4rin valvonnassa._NEWLINE_Ruokavalio sis\xc3\xa4lt\xc3\xa4\xc3\xa4 pienest\xc3\xa4 energiam\xc3\xa4\xc3\xa4r\xc3\xa4st\xc3\xa4\xc3\xa4n huolimatta kaikki tarvittavat ravintoaineet. Vuorokauden aikana ruokavaliota noudattava henkil\xc3\xb6 nauttii hyv\xc3\xa4laatuista proteiinia v\xc3\xa4hint\xc3\xa4\xc3\xa4n 50 g, hiilihydraatteja vaihtelevasti 10-80 g, v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 rasvahappoja v\xc3\xa4hint\xc3\xa4\xc3\xa4n 3 g sek\xc3\xa4 vitamiineja ja hivenaineita._NEWLINE_Perehtynyt l\xc3\xa4\xc3\xa4k\xc3\xa4ri arvioi etuk\xc3\xa4teen potilaan sopivuuden niukkaenergiaiselle ruokavaliolle. ENE-ruokavaliota eiv\xc3\xa4t voi aloittaa normaalipainoiset (painoindeksi alle 25 kg/m2), vaikeaa sairautta sairastavat, tyypin 1 diabetest\xc3\xa4 sairastavat, raskaana olevat tai imett\xc3\xa4v\xc3\xa4t \xc3\xa4idit eik\xc3\xa4 sy\xc3\xb6mish\xc3\xa4iri\xc3\xb6t\xc3\xa4 tai psykoosia sairastavat henkil\xc3\xb6t. Pysyv\xc3\xa4 l\xc3\xa4\xc3\xa4kitys ei ole este ENE-dieetin k\xc3\xa4yt\xc3\xb6lle, mutta diabetesl\xc3\xa4\xc3\xa4kityst\xc3\xa4 pit\xc3\xa4\xc3\xa4 v\xc3\xa4hent\xc3\xa4\xc3\xa4 dieetin ajaksi._NEWLINE_Eritt\xc3\xa4in niukkaenergist\xc3\xa4 ruokavaliota k\xc3\xa4ytet\xc3\xa4\xc3\xa4n l\xc3\xa4\xc3\xa4k\xc3\xa4rin valvonnassa yleens\xc3\xa4 6-12 viikkoa, enimmill\xc3\xa4\xc3\xa4n 16 viikkoa. Laihdutuskuurin tulokset voivat olla hyvinkin suuria: 10-20 kilon painon pudotus on mahdollinen. Muutokset ruokailutottumuksissa ja liikunnan lis\xc3\xa4\xc3\xa4minen ovat v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 asioita pysyvien tulosten aikaansaamiseksi, eli painon pysyv\xc3\xa4 pudottaminen ei onnistu ilman el\xc3\xa4m\xc3\xa4ntapojen muutoksia._NEWLINE_Ateriankorvikkeet eli LCD-tuotteet sis\xc3\xa4lt\xc3\xa4v\xc3\xa4t enemm\xc3\xa4n kilokaloreita per ateria kuin VLCD/ENE-tuotteet. Tuotteita voi k\xc3\xa4ytt\xc3\xa4\xc3\xa4 pidemm\xc3\xa4n aikaa painonhallinnassa ja korvata niill\xc3\xa4 1\xe2\x80\x933 p\xc3\xa4iv\xc3\xa4n aterioista, joten ne soveltuvat saavutetun painon yll\xc3\xa4pitoon.'